**OBRED OBLJUBE**

Obred obljube poteka navadno med mašo. Novinec mora svoje besedilo obvladati na pamet. Med obredom četa stoji v kvadratu, vsak novinec pa je med člani svojega voda. Duhovni asistent blagoslovi rutke in simbole, ki so na oltarju ob zastavi. Začne se sam obred.

(ČV- četovodja, N- novinec)

ČV: Kaj prosite?

**N(vsi): Postati skavti.**

ČV: Veste kaj pomeni človek časti?

**N(vsi): Da, odkrito in pošteno si zaslužiti zaupanje.**

ČV: Poznate skavtske zakone?

**N(vsi): Da**.

ČV: Naštejte jih.

**N(vsi): Skavt(inja) si šteje v čast, da si pridobi zaupanje.**

**Skavt(inja) je zvest(a) Bogu in domovini.**

**Skavt(inja) pomaga bližnjemu in naredi vsak dan vsaj eno dobro delo.**

**Skavt(inja) je prijatelj(ica) vsakomur in vsem skavtinjam in skavtom brat/sestra.**

**Skavt(inja) je plemenit(a).**

**Skavt(inja) spoštuje naravo in vidi v njej božje delo.**

**Skavt(inja) uboga svoje starše in predstojnike ter vestno opravlja svoje dolžnosti.**

**Skavt(inja) si v težavah žvižga in poje.**

**Skavt(inja) je delaven(a) in varčen(a).**

**Skavt(inja) je čist(a) v mislih, besedah in dejanjih.**

ČV: Zakaj želite postati skavti?

**N(vsi): Da bi se učili služiti Bogu in domovini.**

ČV: Za koliko časa?

**N(vsi): Če je Bogu všeč, za vedno.**

ČV: Naj pristopi……. , ki je izrazil/a željo postati skavt/inja!

(Novinec pristopi k zastavi, ki je v vodoravni legi pred voditeljem. Vodnik spremi novinca pred vodstvo, pozdravi s palico in stopi korak nazaj.)

ČV: Ali lahko zaupam tvoji časti, da se boš trudil/a po svojih močeh izpolnjevati zakone? (Novinec iztegne nad zastavo desnico in v pozdravu izreče obljubo.)

**N: Pri svoji časti obljubljam, da si bom z božjo pomočjo prizadeval/a služiti Bogu in domovini, pomagati svojemu bližnjemu ter izpolnjevati skavtske zakone. (Nato voditelj izroči posameznim novincem okoli vratu rutko, jim stisne levico po skavtsko in jim čestita z desnico v pozdravu.)**

ČV: Bodi pripravljen!


**N: Vedno pripravljen!**

ČV: Zaupam, da boš častno in s pomočjo nas vseh izpolnjeval to obljubo, s katero od tega trenutka pripadaš našemu Združenju in veliki skavtski družini sveta kot izvidnik/ vodnica, pripadaš tudi našemu stegu katerega barve te obdajajo.(Novinec se obrne, skupaj s svojim vodnikom proti četi in jo pozdravi; vodnik pozdravi s palico.)

**N: Prosim brate in sestre, da mi pomagajo izpolniti kar sem si zastavil. Bodite pripravljeni!**

VSI: Vedno pripravljeni! ( Novi I/V in vodnik se vrneta na svoje mesto.)

**SKAVTSKI POZDRAV**

         Pozdrav izvidnikov in vodnic je sledeč, desno roko dvignejo v višino oči in iztegnemo tri prste – kazalec, sredinec in prstanec, ki pomenijo tri skavtske vrline: odkritosrčnost, požrtvovalnost in čistost. Obenem s palcem pokrijemo mezinec, kar pomeni, da vedno močnejši krije šibkejšega od sebe. Enako načelo so poznali vitezi – vedno so branili uboge in slabotne ljudi. Ko roko dvignemo, izrečemo tudi skavtsko geslo: Bodi pripravljen oz. vedno pripravljen (odvisno od tega s kom se pozdravljamo), lahko pa rečemo tudi kratko bi – pi! Leva roka medtem iztegnjena visi ob telesu.

         Če se pri pozdravu še rokujemo, to opravimo z levo roko. Tudi to je simbolično – to pomeni, da gredo čustva do skavta, s katerim se rokujemo, od srca do srca. Medtem z desno roko pozdravimo na že opisan način. Pa še ena posebnost je pri rokovanju in sicer je ta posebnost preplet prstov, ki ti ga je pokazal vodnik.

         Opisan način uporabljamo vedno, kadar koli se srečamo s kakšnim skavtom ali skavtinjo. Tudi, če smo v tujini, tako pozdravljamo – to bo znak za tamkajšnje skavte, po katerem nas bodo spoznali.

**SKAVTSKO GESLO**

Skavtsko geslo se glasi: Bodi pripravljen – vedno pripravljen!

Kar pomeni, da moramo biti kot skavti vedno in povsod pripravljeni tako rekoč na vse. Nič nas ne sme presenetiti, vedno moramo biti pripravljeni pomagati, izvršiti kakšno dobro delo, itd.

Kaj pa sploh pomeni Biti vedno pripravljen? To pomeni biti pripravljen duševno in telesno.

Kakor pravi Baden Powell sam:

»V duhu ste pripravljeni, če ste se vzgojili k temu, da poslušate vsako povelje in da vnaprej premislite vsako nezgodo in vsak slučaj, ki bi se lahko pripetil, tako da lahko ob pravem času potrebno ukrenete in ste voljni, da posežete vmes.

S telesom ste pripravljeni, če ste skrbeli, da je postalo močno, spretno in sposobno, da lahko stori ob pravem času, kar je potrebno, in da to resnično stori.«

**SKAVTSKI KROJ**

Skavtski kroj sestavljajo: rutka, srajca, dolge ali kratke hlače, našitki, klobuk.

**SRAJCA** je opečnato oranžne barve in skupaj s hlačami temno modre barve sestavlja zimski kroj. Letni kroj sestavlja polo majica (v enaki barvi kot srajca) z izvezenim znakom ZSKSS ter temno modre hlače.

**SKAVTSKI KLOBUK** je edino pokrivalo, ki je dovoljeno tudi v zboru, če takrat pozdravljamo, izvajamo pozdrav tako, da desno roko prislonimo ob krajec klobuka.

**RUTKA** je znamenje opravljene obljube in simbol pripadnosti stegu. Nosi se zvita okoli diagonale nad ovratnikom. Oba krajca združimo s rožnim vencem. Rožni venec pomeni, da nas vera zavezuje pri obljubi, da nismo nikoli sami, saj nam Bog vedno stoji ob strani. Rutka je skavtu, kar je vitezu meč, zato z njo spoštljivo ravna. Odloži jo tik pred spanjem, ko se zbudi je prva stvar to, da si natakne rutko. Dimenzije rutke so 70×70×100cm, barve pa so značilne za steg. Rutka se ne nosi brez srajce, razen, ko to določijo voditelji. Ostala pravila glede nošenja kroja so v pravilniku čete.

**NAŠITKI**: Našitek z imenom stega je prišit 1cm pod našitkom SLOVENIJA. Našitek tečaja za vodnike je prišit tik nad levim robom levega žepa. Našitki veščin in ostali našitki, npr. iz Marmeljade, Jakca… so prišiti na levem rokavu 1cm od zgornjega roba ali 1cm pod zgornjim našitkom.

**SKAVTSKA DRŽA**

Pri skavtski drži so roke vedno prekrižane na prsih (objameš Kristusa), razen med mašo pri evangeliju in pri povzdigovanju, ko imamo roke spuščene ob telesu, kar predstavlja našo odprtost in ponižnost čakajoč, da se božja milost zlije na nas.